1Ozadje

To sporočilo predstavlja obsežen in celovit sveženj ukrepov za e-poslovanje, s katerimi želi Komisija doseči hitro odpravo ovir za čezmejne spletne dejavnosti v Evropi. To je predpogoj za popolnoma delujoč enotni digitalni trg in bo pripomoglo k zagotavljanju večje dodane vrednosti ter večje izbire blaga in storitev na spletu za potrošnike in podjetja, obenem pa bo podjetjem, zlasti zagonskim, ponudilo nove možnosti za širitev po vsej Evropi. Ta sveženj ukrepov je v skladu s pozivom Evropskega sveta k ukrepanju za odpravo preostalih ovir za prosti pretok blaga in storitev, ki se prodajajo prek interneta, ter preprečevanje neupravičene diskriminacije na podlagi zemljepisne lege in s pozivom Evropskega parlamenta Komisiji, naj odpravi ovire za e-poslovanje, da bi vzpostavili pristni čezmejni trg e-poslovanja v Evropi.

E-poslovanje kot gonilo rasti Vrednost maloprodajnega e-poslovanja v EU je v letu 2014 v primerjavi z letom 2013 zrasla za 13,7 % in skupaj dosegla višino približno 370 milijard EUR. Povprečna letna stopnja rasti v obdobju 2000–2014 je bila 22 %. Promet iz e-poslovanja kot delež skupnega prometa v maloprodajnem sektorju je v letu 2015 dosegel 8 % , kar kaže, da je dinamiko te oblike trgovine in njen prispevek h gospodarski rasti v EU treba ohraniti.

Komisija je v strategiji za enotni digitalni trg opredelila več področij, na katerih je potrebno takojšnje ukrepanje, da se odstranijo ovire za čezmejne spletne dejavnosti ter določi primeren okvir za e-poslovanje. Preprečevanje neupravičene različne obravnave potrošnikov in podjetij pri poskusu nakupa blaga in storitev na spletu v EU je eden od ključnih ukrepov. Takšna diskriminacija se lahko pojavi v obliki omejitev na podlagi državljanstva, prebivališča ali geografske lokacije, kar je v nasprotju s temeljnimi načeli EU. Podobno kot v strategiji za enotni trg je kot del širših prizadevanj za pravičnejši enotni trg Komisija napovedala, da se namerava boriti proti vsem oblikam neupravičene različne obravnave kupcev iz različnih držav članic, tako pri neposredni prodaji kot pri prodaji prek distribucijskih kanalov, ne glede na to, kako se izvajajo.

Preprečevanje diskriminacije ni edina rešitev za odpravo ovir za čezmejno e-poslovanje. Zato je bila v strategiji za enotni digitalni trg poudarjena tudi potreba po okrepitvi zaupanja potrošnikov v čezmejno spletno prodajo z zagotavljanjem boljšega izvrševanja obstoječih predpisov in razpoložljivosti cenovno dostopnih in kakovostnih storitev čezmejne dostave paketov. V strategiji je tudi poudarjeno, da je treba zmanjšati transakcijske stroške in druge obremenitve, ki jih povzročajo razlike med pogodbenim pravom v različnih državah članicah, in zmanjšati upravno breme, povezano z DDV. Komisija je zbrala dokaze, ki potrjujejo, da so to glavna vprašanja, ki jih je treba rešiti.

To sporočilo predstavlja sveženj ukrepov, ki vsebuje štiri ključne predloge za enotni digitalni trg za krepitev potenciala čezmejnega e-poslovanja v Evropi:

zakonodajni predlog za odpravo neupravičenega geografskega blokiranja in drugih oblik diskriminacije na podlagi državljanstva, prebivališča ali sedeža znotraj enotnega trga;

zakonodajni predlog za revizijo uredbe o sodelovanju na področju varstva potrošnikov;

zakonodajni predlog (uredbo), ki predlaga ukrepe na področju dostave paketov, in

smernice za izvajanje/uporabo direktive o nepoštenih poslovnih praksah.

V sporočilu je pojasnjeno, kako se ti štirje predlogi medsebojno navezujejo in dopolnjujejo ter kako se navezujejo na druge predloge za enotni digitalni trg z znatnimi koristmi za e-poslovanje, in sicer:

dva zakonodajna predloga o dobavi digitalnih vsebin ter spletni in drugi prodaji blaga na daljavo, ki ju je Komisija že sprejela decembra 2015, in

prihodnje predloge za poenostavitev DDV, ki naj bi bili sprejeti jeseni 2016.

Skupaj z obstoječimi predpisi, kot so direktiva o e-poslovanju , pravo na področju varstva potrošnikov in trženja, vključno z direktivo o pravicah potrošnikov, prenovljeni okvir za varstvo podatkov in konkurenčno pravo, bodo ti predlogi, potem ko bodo sprejeti, vzpostavili celovit okvir za sprostitev potenciala e-poslovanja v Evropi v korist potrošnikov in podjetij.

Vzporedno s sprejetjem svežnja o e-poslovanju je Komisija predstavila tudi sporočilo o rezultatih celovite ocene vloge platform in spletnih posrednikov ter predlog za pregled direktive o avdiovizualnih medijskih storitvah. Kar zadeva prvo, so spletne platforme v zadnjih dveh desetletjih drastično spremenili digitalno gospodarstvo in igrajo pomembno vlogo v digitalnih vrednostnih verigah, na katerih temelji e-poslovanje v EU. Da bi kar najbolje izkoristili priložnosti, ki jih ponuja e-poslovanje, mora EU ustvariti kar najugodnejše poslovno okolje tako za spletne prodajalce kot tudi za spletne trge e-poslovanja, od katerih so odvisni številni spletni prodajalci. V svojem sporočilu o platformah je Komisija predstavila svojo oceno in pristop politike k podpori razvoja spletnih platform v Evropi.

Cilj predloga za pregled direktive o avdiovizualnih medijskih storitvah je posodobiti predpise glede na spremembe trga in potrošnje ter tehnološke spremembe. Predlog se osredotoča na področje uporabe direktive o avdiovizualnih medijskih storitvah in na naravo predpisov, ki veljajo za vse udeležence na trgu, zlasti o spodbujanju evropskih del, zaščiti mladoletnikov, boju proti sovražnemu govoru in pravila oglaševanja.

2Celostni pristop k spodbujanju e-poslovanja

Celotni potencial evropskega trga e-poslovanja v smislu prispevka k rasti in novih virov zaposlovanja še ni dosežen. Ovire in razdrobljena pravila podjetja odvračajo od čezmejnega trgovanja in potrošnikom onemogočajo izkoriščanje najbolj konkurenčnih ponudb in najširšega obsega spletnih ponudb.